AMMITSBØL: Indehaverne af det gamle Ammitsbøl Forsamlingshus har de seneste dage været i mediernes søgelys, efter det kom frem, at en stort gangbang (gruppesex, red.) har fundet sted i huset mindst to gange.

Ejerne Pia og Karl Bank har tidligere overfor Vejle Amts Folkeblad nægtet ethvert kendskab til aktiviteterne, der i øjeblikket efterforskes som led i en rufferisag mod byrådspolitiker i Syddjurs Kommune, Per Zeidler og en 54-årig mand fra Børkop. Nu kan Vejle Amts Folkeblad i samarbejde med Århus Stifttidende dog berette, at der i forsamlingshuset befinder sig et hemmeligt, aflåst rum, som gennem mindst et halvt år er blevet benyttet til disse gangbang mellem prostituerede og op mod 16 mænd.

Flere anonyme kilder involveret i aktiviteterne fortæller uafhængigt af hinanden, at rummet findes og indeholder en dobbeltseng, et kors og en gynækologstol. Alle tre ting, som ifølge kilderne bliver benyttet under de seksuelle udskejelser i forsamlingshuset. Mændene, der betaler op mod 2400 kroner for at være med, kommer tilsyneladende ind gennem en lille dør på bagsiden af huset, gemt væk inde i et indhak og næsten umulig at se, hvis man ikke kender til den.

En af kilderne kan desuden fortælle, at Pia Bank får 1500 kroner i kontanter i hånden, hver gang et gangbang har fundet sted. Gangbangs, som Østjyllands Politi efterforsker, fordi Per Zeidler og hans Børkop-makker mistænkes for at tjene penge på kvindernes prostitution.